**সিলেটে এনবিআর চেয়ারম্যান**

**কর প্রদানের উপযুক্ত পরিবেশ সৃষ্টির লক্ষ্যে কাজ করছি**

বণিক বার্তা প্রতিনিধি সিলেট | ২০১৫-১২-০৬ ইং

জাতীয় রাজস্ব বোর্ডের (এনবিআর) চেয়ারম্যান নজিবুর রহমান বলেছেন, ‘উপযুক্ত পরিবেশ পেলে করদাতারা কর প্রদানে আগ্রহী হন। আমরা সেই পরিবেশ সৃষ্টির লক্ষ্যে কাজ করছি।’ গতকাল বিকালে সিলেট অঞ্চলের ব্যবসায়ী, স্টেকহোল্ডার ও করদাতাদের সঙ্গে রাজস্ব সংলাপে প্রধান অতিথির বক্তব্যে তিনি এ কথা বলেন।

এনবিআর চেয়ারম্যান বলেন, জাতীয় রাজস্ব বোর্ড উন্নত সেবা প্রদানে অঙ্গীকারবদ্ধ। সবার সহযোগিতা পেলে রাজস্ব বোর্ডে কোনো দুর্নীতি ও নৈতিকতাহীন কর্মকাণ্ড পরিচালিত হবে না। রাজস্ব বোর্ডের কোনো কর্মকর্তার বিরুদ্ধে অনিয়ম বা হয়রানির অভিযোগ পাওয়া গেলে ব্যবস্থা নেয়া হবে।

সিলেট জেলা পরিষদ মিলনায়তনে সিলেটের কর কমিশনার মো. মাহমুদুর রহমানের সভাপতিত্বে রাজস্ব সংলাপে মূল প্রবন্ধ উপস্থাপন করেন সিলেট কাস্টমস, এক্সসাইজ ও ভ্যাট কমিশনারেট ড. একেএম নুরুজ্জামান। সংলাপে বিশেষ অতিথির বক্তব্য রাখেন সিলেটের ভারপ্রাপ্ত বিভাগীয় কমিশনার এমডি আল-আমিন, মৌলভীবাজার বিজিবি ব্যাটালিয়নের সেক্টর কমান্ডার কর্নেল তরিকুল ইসলাম, সিলেটের অতিরিক্ত ডিআইজি ড. আব্বাস উদ্দিন, সিলেট চেম্বার অব কমার্সের                   সভাপতি সালাউদ্দিন আলী আহমদ, সিলেট মেট্রোপলিটন চেম্বার অব কমার্সের সহসভাপতি হাছিন আহমদ, সুনামগঞ্জ চেম্বার অব                  কমার্সের সহসভাপতি খায়রুল হুদা চপল  প্রমুখ।

সংলাপে সিলেট বিভাগের বিভিন্ন সেক্টরের ২১ জন ব্যবসায়ী ও করদাতা কর ও ভ্যাট প্রদান এবং ব্যবসা-বাণিজ্যের ক্ষেত্রে বিভিন্ন সমস্যা ও প্রতিবন্ধকতার কথা তুলে ধরেন।

ব্যবসায়ীরা ব্যাংক ঋণের ক্ষেত্রে সুদের হার কমানো, সুতারকান্দি শুল্ক স্টেশনকে পূর্ণাঙ্গ স্থলবন্দরে উন্নীতকরণ, তামাবিল শুল্ক স্টেশনে ডাম্পিং ইয়ার্ডের ব্যবস্থা করা, কর প্রদানের ক্ষেত্রে হয়রানি দূর করা, চা আমদানির ক্ষেত্রে শুল্ক বৃদ্ধিসহ বিভিন্ন দাবি জানান।

প্রধান অতিথির বক্তব্যে এনবিআর চেয়ারম্যান নজিবুর রহমান বলেন, ‘বর্তমান বৈশ্বিক প্রেক্ষাপটে অভ্যন্তরীণ সম্পদ আহরণ অত্যন্ত গুরুত্বপূর্ণ। এখন আমাদের দেশের শতকরা ৯০ ভাগ কর্মকাণ্ড অভ্যন্তরীণ সম্পদ থেকে পরিচালিত হচ্ছে। আগামীতে এর পরিমাণ আরো বাড়বে।’

এনবিআর চেয়ারম্যান দৃঢ় প্রত্যয় ব্যক্ত করে বলেন, চলতি অর্থবছরে কর আহরণের যে লক্ষ্যমাত্রা নির্ধারণ করা হয়েছে, আমরা তা পূরণ করবই করব।